劉友鶴以詩贈別次韻送之
作者：高斯得
朝代：宋

paragraphs: 昔披朝霞尋洞天，五峰矗漢高巑岏。
靈君營魄去千歲，秋桂春蘿空鎖寒。
古心未死不忍去，摇摇風纛空中懸。
五年失脚墮時網，夢思重到無由緣。
朅來出守山水郡，公餘頗得窮幽偏。
丹丘仙客舊心賞，騎鶴過之同晤言。
詩妍青林華煜煜，氣老幽澗松桓桓。
問余君土信奇絕，孰與吾山多紫烟。
桐江緡魚炯志節，緱山笙鶴誇神仙。
能衡鐵炭識輕重，衆山部婁真如拳。
羽人聞此深領會，笑指雙臺催棹船。
題詩莫作世間語，會有剜剔青苔看。